На основу члана 92. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20),

министар за рад, запошљавање, борачка и социјална питања доноси

ПРАВИЛНИК

О ОШТЕЋЕЊИМА ОРГАНИЗМА ПО ОСНОВУ КОЈИХ ВОЈНИ ИНВАЛИД ИМА ПРАВО НА НОВЧАНУ НАКНАДУ ЗА НАБАВКУ

ПУТНИЧКОГ МОТОРНОГ ВОЗИЛА

„Службени гласник РС“, број 161 од 31. децембра 2020. године

Члан 1.

Овим правилником, у складу са законом којим се прописују права бораца, војних инвалида, цивилних инвалида рата и чланова њихових породица, прописују се оштећења организма војног инвалида коме је својство војног инвалида I групе признато трајно по основу којих може остварити право на новчану накнаду за набавку путничког моторног возила.

Војни инвалид из става 1. овог члана има право на новчану накнаду за набавку путничког моторног возила уколико има оштећења организма која су предвиђена прописом којим су утврђени проценти инвалидитета војних инвалида и цивилних инвалида рата, и то:

- 67 Ексартикулација обе руке у рамену;

- 102 Ампутација обе потколенице, са кратким или згрченим патрљцима неподесним за протезе, или са ограниченим покретима у колену;

- 115б Ексартикулација у колену, обострана;

- 116б Ампутација обе ноге изнад колена;

- 120в Анкилоза оба кука у ма ком положају;

- 121б Обострана ексартикулација у куку;

- 124 Обострана парализа лумбосакралног плексуса;

- 157 Слепило, односно губитак вида на оба ока.

- 200г Паркинсонизам најтежег степена;

- 206 Консолидована фрактура кичме, са флакцидном параплегијом или спастичном параплегијом у флексији - трајне непокретљивости и везаности за постељу;

- 207г Консолидоване фрактуре цервикалног дела кичме, са лезијом цервикалне медуле и паретичним појавама на горњим и доњим екстремитетима најтежег облика - инвалид непокретан и не може да се служи рукама;

- 208г Најтежи облик церебралног атаксичког синдрома после трауме - немогућност кретања услед атаксије;

- 209г Најтежи облик полинеуритичног синдрома тешких оштећења мотолитета са атрофијама, тешким трофичним сметњама и потпуна одузетост екстремитета (инвалид непокретан);

Члан 2.

  Даном ступања на снагу овог правилника престаје да важи Правилник ооштећењима организма по основу којих војни инвалид има право на путничко моторно возило и врсти моторног возила („Службени лист СРЈ”, број 37/98).

Члан 3.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: 110-00-559/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.